7. ΑΠΟΦΑΣΙΣ ΥΠΟΥΡΓΟΥ ΒΙΟΜΗΧΑΝΙΑΣ Αριθ. 51848/616 της 6/23 Ιουν. 1966 (ΦΕΚ Β΄ 390) Περί συστάσεως Επιτροπής δια την χορήγησιν αδείας εξαγωγής των εν Θεσ/νίκη παραγομένων και εμφανισμένων κινηματογραφικών επικαίρων. ΄Εχοντες υπ’ όψιν: 1)Τας διατάξεις του άρθρ. 1 του Α.Ν. 949/1946, «περί συστάσεως Υπηρεσίας Εμπορίου και Βιομηχανίας παρά τη Γενική Διοικήσει Βορείου Ελλάδος», ως ούτος ισχύει νυν. 2)Το Ν.Δ. 4208/61, «περί μέτρων δια την ανάπτυξιν της κινηματογραφίας εν Ελλάδι». 3)Την από 22.4.66 αίτησιν του Νικολάου Μπιλιλή. 4)Την επί ταύτης σύμφωνον γνώμην της παρά τω καθ’ ημάς Υπουργείω, γνωμοδοτικής Επιτροπής Κινηματογραφίας, ληφθείσαν ομοφώνως κατά την 165ην συνεδρίασιν αυτής, της 18ης Μαΐου 1966, αποφασίζομεν: 1.Συνιστώμεν Επιτροπήν, παρά τη Επιθεωρήσει Βιομηχανίας Βορείου Ελλάδος, απαρτιζομένην εκ των κάτωθι: α)Του προϊσταμένου της Επιθεωρήσεως Βιομηχανίας Βορείου Ελλάδος. β)Του Προϊσταμένου της παρά τω Υπουργείω Βορείου Ελλάδος Υπηρεσίας Πολιτικών Υποθέσεων. γ)Του Διευθυντού του Κρατικού Ωδείου Θεσ/νίκης. 2.Εις την Επιτροπήν ανατίθεται ο έλεγχος των εν Θεσσαλονίκη παραγομένων και εμφανισμένων κινηματογραφικών επικαίρων ειδησιογραφικού, απογραφικού, αθλητικού ή τουριστικού περιεχομένου, δι’ α ζητείται άδεια εξαγωγής εις την αλλοδαπήν, ήτις κατόπιν της ενώπιον των μελών της δοκιμαστικής προβολής αποφαίνεται υπέρ της εξαγωγής ή μη τούτων, εάν δε, κατά την κρίσιν της, δυσφημούν την χώραν μας από απόψεως εθνικής και τουριστικής ή εάν καθ’ οιονδήποτε τρόπον υπονομεύουν τας υγιείς κοινωνικάς παραδόσεις του Ελληνικού Λαού ή τέλος καθάπτονται της χριστιανικής θρησκείας, θα απαγορεύη την εξαγωγήν τούτων. 3.Ως κινηματογραφικόν επίκαιρον δεν δύναται, καθ’ οιονδήποτε λόγον, να θεωρηθή κινηματογραφική ταινία μήκους μείζονος των πεντακοσίων μεν μέτρων καθαράς εικόνος προβολής εφ’ όσον πρόκειται περί φιλμ των 3,5 χιλιοστών, των διακοσίων πεντήκοντα δε μέτρων, εφ’ όσον πρόκειται περί φιλμς των 16 χιλιοστών. 4.Εις τον Προϊστάμενον της Επιθεωρήσεως Βιομηχανίας Βορείου Ελλάδος, αναθέτομεν την υπογραφήν των κατά τα ανωτέρω αδειών εξαγωγής. Η παρούσα, ης η ισχύς άρχεται από σήμερον, δημοσιευθήτω δια της Εφημερίδος της Κυβερνήσεως. 